30.5.2023
DA
Den Europæiske Unions Tidende
C 188/11
8. mener, at »grundprincipperne« fortsat bør være det fælles grundlag for at bringe landene i Østpartnerskabet tættere på hinanden, dvs. en fælles forpligtelse til frihed, demokrati, retsstat og menneskerettigheder, samtidig med at der fortsat arbejdes mod fælles mål som fremme af ligestilling mellem kønnene, beskyttelse af mindretal og deres sprogrettigheder, bekæmpelse af klimaændringer, fremme af den grønne og den digitale omstilling, støtte til et stærkt og uafhængigt civilsamfund, øget modstandsdygtighed og velstand og uddybning af de økonomiske forbindelser.
Udvalget understreger, at fortsat støtte til den belarusiske demokratiske opposition på alle myndighedsniveauer samt støtte til civilsamfundet er afgørende for at fremme demokratiske værdier i landet;
9. peger på den vigtige rolle, som regionale og lokale myndigheder kan spille som forsvarer af »grundprincipperne« i regioner og lokalsamfund og i at nå de fælles mål og samtidig sikre EU's nærhedsprincip ved at bringe de lokale borgere tættere på Den Europæiske Union og dens værdier;
10. fremhæver ikke desto mindre, at der af hensyn til partnerskabets fortsatte fremgang er behov for at omdefinere Østpartnerskabets politiske mål og multilaterale struktur;
11. erkender, at de landespecifikke prioriteter blandt landene i Østpartnerskabet nu efter mere end et årti med samarbejde bevæger sig i forskellige retninger på grund af forskellige udviklingsbehov, nationale prioriteter og ambitioner om integration, men også på grund af Ruslands aggressionspolitik, destabiliserende taktik og desinformation.
RU ser derfor med spænding frem til Kommissionens forslag om en vurdering af Østpartnerskabets fremtid;
12. erkender, at Østpartnerskabet fortsat er en relevant ramme, hvis fulde regionale potentiale endnu ikke er udnyttet, og som fortsat kan give mening for alle partnere, hvis det reformeres med henblik på at fastlægge landespecifikke mål i forhold til EU.
Fleksible formater og værktøjer inden for denne ramme bør imødekomme såvel nye EU-kandidatlandes som andre partneres behov, samtidig med at de fælles værdier og regler, gensidige interesser og forpligtelser bevares;
13. påpeger, at Østpartnerskabet bør være mere resultatorienteret ved at tilpasse sine værktøjer og operationelle formater for at opfylde partnernes behov, herunder ved at hjælpe de partnere, der er nået længst i udviklingen mod EU-medlemskab;
14. opfordrer både Kommissionen og partnerregeringerne til at inddrage de lokale og regionale myndigheder i fastlæggelsen af de prioriteter for samarbejdet, der har lokal og regional indvirkning (f.eks.
energieffektivitet, miljø og klimatilpasning, transportforbindelser, decentralisering og reform af den offentlige forvaltning, støtte til civilsamfundet) og til at inkludere dem i Østpartnerskabets relevante platforme og paneler, som bør udvides til at omfatte repræsentanter for CORLEAP;
15.
noterer sig de positive virkninger for almindelige borgeres liv af samarbejdet inden for Østpartnerskabet, men understreger, at synligheden af partnerskabet og EU's bidrag skal øges med udgangspunkt i tidligere resultater.
Dette kan også opnås gennem systematisk samarbejde med de lokale og regionale myndigheder og sammenslutninger heraf;
16. bemærker, at det lokale selvstyre, som er en grundpille og hjørnesten i demokratiet, skal understøttes yderligere for at nå målene for Østpartnerskabet, og bifalder Europarådets kongres' arbejde på dette område.
III.
POLITISKE ANBEFALINGER
17.
Det Europæiske Regionsudvalg mener, at der bør anlægges en skræddersyet tilgang til målene for Østpartnerskabet, så de afspejler de forskellige behov i EU-kandidatlandene, de potentielle kandidatlande og øvrige partnerlande, da universaltilgangen ikke længere kan forsvares.
De landespecifikke behov bør udformes på en måde, hvor der også tages højde for de regionale og lokale samfunds særlige interesser;
18. anbefaler, at Østpartnerskabet fra et geografisk synspunkt gøres mere fleksibelt, således at det f.eks.
bliver muligt at samarbejde tættere med nogle lande, f.eks.
visse lande i Centralasien, og at der identificeres områder for samarbejde med landene på Vestbalkan;